Diari Oficial de la Generalitat Valenciana


Sumari del DOGV 4208, del 12-03-2002 (2002/1824)

RESOLUCIÓ de 6 de febrer de 2002, de la directora general de Planificació i Gestió del Medi de la Conselleria de Medi Ambient per què s'ordena la part dispositiva de les declaracións d'impacte ambiental.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4208

Data del DOGV
:   12-03-2002

Secció del DOGV
:   V. ALTRES ANUNCIS - E) MEDI AMBIENT

Número del document
:   2002/1824


Data del document
:   06-02-2002

Organisme emissor
:   Conselleria de Medi Ambient

Tipus de document
:   Resolució

Descriptors 

:   * Sagunt
    * Gorga
    * Sueca
    * Alzira
    * Tavernes de la Valldigna
    * Museros
    * Novelda
    * Dolores
    * Massalavés
    * impacte ambiental
    * vigilància del medi ambient

RESOLUCIÓ de 6 de febrer de 2002, de la directora general de Planificació i Gestió del Medi de la Conselleria de Medi Ambient per què s'ordena la part dispositiva de les declaracións d'impacte ambiental. [2002/1824]
  
Els articles 4.3 i 22 del Reial Decret Legislatiu 1302/1986, de 28 de juny, d'avaluació d'impacte ambiental i del Reial Decret 1131/1988, de 30 de setembre, pel qual s'aprova el reglament per a l'execució de l'anterior decret, respectivament, estableixen l'obligatorietat de fer públiques les declaracións d'impacte ambiental
  
Seguint aquesta línia, els articles 5.3 i 28 de la Llei 2/1989, de 3 març, de la Generalitat Valenciana d'Impacte Ambiental, i del seu Reglament, aprovat per Decret 162/1990, respectivament, estableixen l'obligatorietat de fer públiques les declaracións d'impacte ambiental, i en particular, de publicar aquestes declaracións en el Diari Oficial de la Generalitat Valenciana.
  
En virtut d'això, he resolt:
  
Article únic
  
Publicar en el Diari Oficial de la Generalitat Valenciana les declaracións d'impacte ambiental corresponent a l'expedients 010/99-AIA, 271/99-AIA, 625/99-AIA, 430/97-AIA, 620/98-AIA i 637/98-AIA que segons el Reglament aprovat per Decret 162/1990 estableix l'obligatorietat de publicar-les.
  
València, 6 de febrer de 2002.- La directora general de Planificació i Gestió del Medi: Paloma Gómez Ossorio.
  
Declaració d'impacte ambiental
  
Vist l'expedient 010/99-AIA, referent al projecte d'explotació de terres anomenat ?Museros?, que afecta una superfície de 2,5 ha, pertanyents a les parcel·les 75 i 78 del polígon 3 del terme municipal de Museros (comarca de l'Horta), promogut per l'empresa SAMOP SA.
  
Vist que en data 13 de gener de 1999, el Servei Territorial d'Indústria i Energia remet un exemplar del corresponent estudi d'impacte ambiental i pla de restauració, quedant pendent la remissió, en el seu moment, del resultat de la informació pública.
  
Vist que, en contestació a les consultes realitzades, van ser rebuts en data 14 de juny de 1999 i des de la Direcció Territorial de Medi Ambient, els següents informes:
  
Del Tècnic de Medi Natural, amb caràcter favorable per afectar una àrea agrícola de forta influència urbana i no inclosa en cap espai natural protegit per la Llei 11/1994, d'Espais Protegits de la Comunitat Valenciana. No obstant això, recomana que cal garantir la innocuïtat i adequació dels materials de rebliment (residus inerts) per tal que no hi resulten contaminats els aqüífers.
  
De la Unitat de Vies Pecuàries, comunicant que el projecte no afecta a cap via ramadera classificada.
  
De la Secció forestal, indicant que no s'afecta a Forest d'Utilitat Pública ni consorciat, ubicant-se la pedrera en terreny agrícola i entorn de conreus.
  
Vist que l'Estudi d'Impacte Ambiental ha estat sotmès al tràmit d'informació pública pel Servei Territorial d'Indústria i Energia, mitjançant anunci publicat en el BOP de València número 29, de data 4 de febrer de 1999, sense que es presentara cap al·legació, segons fa constar el corresponent certificat del director Territorial de la Conselleria d'Ocupació, Indústria i Comerç rebut en data 6 d'abril de 1999.
  
Atés que el projecte examinat constitueix un dels supòsits fàctics en els quals cal formular una declaració d'impacte ambiental amb caràcter previ a la resolució administrativa que s'adopte per a l'aprovació definitiva del projecte, segons resulta de l'article cinqué de la Llei d'Impacte Ambiental i concordants del seu Reglament.
  
Atés que en l'expedient han estat observats els tràmits previstos en el Decret 162/90, del 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en la resta de disposicions que hi són d'aplicació.
  
Atés que l'article cinqué de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta Llei.
  
Atés que el Reglament Orgànic i Funcional de la Conselleria de Medi Ambient, aprovat pel Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això i fent ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Emetre Declaració d'Impacte Ambiental favorable, a l'efecte ambiental i sense perjudici de la prèvia obtenció de les autoritzacions sectorials que hi siguen d'aplicació, i en particular de la preceptiva llicència d'activitat municipal, l'explotació de la pedrera ?Museros?, sol·licitada per SAMOP SA. al terme municipal de Museros, sempre que l'activitat es desenvolupe de conformitat amb el compliment de les mesures proposades en l'Estudi d'Impacte Ambiental i les modificacions introduïdes pe les condicions següents:
  
Tenint en compte el caràcter permeable (llim, sorra, argila i grava) dels terrenys afectats per l'explotació minera, caldrà preveure la completa impermeabilització del buit extractiu abans de dipositar en ell els residus inerts previstos per a la restauració. A l'efecte, tant les parets com el fons de l'abocador hauran de ser recoberts per una capa d'argila compactada, d'almenys un metre de gruixària i que abaste un valor equivalent del coeficient de conductivitat hidràulica k < 1 x 10-7 m/s en una gruixària e > 1 m. Caldrà també preveure la instal·lació d'una xarxa interna i dipòsit rígid per a la recollida i control dels possibles lixiviats de l'abocador. Els costos d'aquestes actuacions hauran de formar part del projecte de restauració de la pedrera.
  
Se li recorda al promotor que l'engegada, com a abocador de residus sòlids inerts, del clot miner requereix la prèvia autorització de la Direcció General d'Educació i Qualitat Ambiental, de conformitat amb allò que preveu l'article 13, punt 1, de la Llei 10/1998, de 21 d'abril, de Residus. També se li recorda al promotor la prohibició de realitzar en la zona qualsevol tipus d'abocament no autoritzat i, particularment, dels produïts pels canvis d'oli, combustible i manteniment de la maquinària, que deuran ser gestionats per taller o gestor de residus degudament autoritzat, d'acord amb allò que preveu l'esmentada Llei 10/1998, de Residus, i en el Reial Decret 833/1988, relatiu a la gestió de Residus Tòxics i Perillosos.
  
Els residus que es podran admetre en l'abocador hauran de ser, exclusivament, enderrocs i runes de la construcció i altres materials inerts procedents de l'excavació de soterranis, terrabuidats i desmunts d'obra pública, o semblants. En conseqüència, queda prohibit l'abocament de qualsevol altre tipus de residus que puguen experimentar transformacions físiques, químiques o biològiques, o que siguen solubles o combustibles, o susceptibles de reaccionar en contacte amb altres matèries, com seria el cas de plàstics, paper i cartró, pneumàtics, quitrà (llevat de les restes de demolició de paviments i ferms), etc. A més a més, el promotor haurà de preveure la necessitat de separar les possibles restes de metalls, fusta, cartró i altres restes que hi pogueren arribar mesclats amb les runes, o bé no admetre aqueix tipus de partides.
  
Si durant el procés d'explotació de la pedrera, es trobaren restes paleontològiques, arqueològiques o etnològiques, el titular haurà de comunicar-ho a la Conselleria de Cultura, Educació i Ciència, de manera immediata, adoptant les mesures pertinents en ordre a la seua protecció i conservació, i de conformitat amb allò que preveuen els articles 63 i 65 de la Llei 4/1998, d'11 de juny, del Patrimoni Cultural Valencià.
  
El Programa de Vigilància Ambiental haurà d'incloure el seguiment i el control volumètric i analític dels possibles lixiviats, després fins i tot de la fase de cloenda i restauració de l'abocador, i fins que aquests deixen de produir-se. En el cas de detectar-se en ells qualsevol tipus de contaminació, se'ls haurà de donar el tractament de depuració escaient, traslladant-los, si fos necessari, a una estació depuradora d'aigües residuals. En tot cas, com mesura de seguretat i en previsió de pluges intenses, el dipòsit de lixiviats haurà de ser buidat sempre que s'arribe a la meitat de la seua capacitat.
  
Tanmateix com part del Programa de Vigilància Ambiental, l'explotador haurà de mantenir actualitzat un llibre de registre per al control del balanç i la tipologia dels residus admesos, la producció i el tractament de possibles lixiviats i qualsevol incidència mediambiental. Tots els anys i abans del 31 de gener, haurà de presentar a la Direcció General d'Educació i Qualitat Ambiental un informe resum anual, en el qual es done compte dels volums i tipus de residus admesos, dels volums i característiques fisicoquímiques dels possibles lixiviats generats i de la seua destinació o tractament, com també del resultat de l'aplicació del programa de vigilància ambiental i qualsevol altra incidència de caràcter mediambiental.
  
Segon
  
Notificar a les persones interessades que contra aquesta resolució, per no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè es puguen utilitzar tots els mitjans que s'estimen oportuns per defensar el seu dret i els seus interessos.
  
Tercer
  
Publicar en el Diari Oficial de la Generalitat Valenciana la present Declaració d'Impacte Ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.
  
València, 10 de gener de 2000.- La directora general de Planificació i Gestió del Medi: Amparo Monrós Chancosa.Amparo Monrós Chancosa
  
Declaració d'impacte ambiental
  
Vist l'expedient 271/99-AIA referent al Projecte de Actuació Integral per a Indústria d'Elaboració de marbres i granits, situada en PK 27,5 de la Ctra.N-330, en el terme municipal de Novelda (Alacant), promogut per Levantina de Piedras, SA.
  
Vist que, en data 30 de juliol de 1999, dels Serveis territorials d'Urbanisme d'Alacant se remet l'Estudi d'Impacte Ambiental de la Instal·lació abans citada.
  
Vist que, d'acord amb el certificat remés en data 2 de desembre de 1999 pels Serveis territorials d'Urbanisme d'Alacant, el projecte ha estat sotmés a Informació Pública mitjançant anunci publicat en el D.OGV núm. 3598 De 6 d'octubre de 1999, no havent presentat al·legacions al mateix en el període establit.
  
Vist que l'actuació abraça una superfície de 150.000 M2 situada en Sòl No Urbanitzable en el planejament urbanístic de Novelda. La parcel·la on es pretén l'actuació queda travessada per una xicoteta franja amb la qualificació urbanística de Sòl No Urbanitzable de Protecció constituïda per un xicotet barranc que no actua com tal ja que el seu llit originari ha sigut objecte d'excavacions de terres i abancalaments per al cultiu de vinyes. S'ha previst desviar i canalitzar en condicions adequades el dit barranc pel límit oest de la parcel·la, fins a la seua connexió amb la conducció existent que creua davall la Ctra. N-330.
  
Segons la informació continguda en l'Estudi d'Impacte Ambiental, l'activitat disposarà de:
  
- Accés rodat adequat i suficient per la via de servei de la Ctra. N-330, així com llaces d'aparcament per a vehicles.
  
- Xàrcia d'Energia Elèctrica procedent d'un alinea aèria de mitja tensió, propietat d'Iberdrola, que discorre per la parcel·la i que subministrarà a un centre de transformació a instal·lar per l'empresa.
  
- Abastiment d'aigua per al procés industrial que serà subministrada per la Comunitat d'Aigües de Novelda i per al consum humà subministrada per Aquagest).
  
- Disposa d'un Sistema de tractament d'aigües i fangs, a base de sitges decantadors i filtre premsa, que funciona en circuit tancat amb abocament zero (reutilització de les aigües aclarides en el propi procés industrial). Els fangs resultants tenen un contingut en humitat del 25%, sent depositats aquests fangs deshidratats, de caràcter inert, en un abocador controlat.
  
- Sistema d'arreplegada de residus sòlids a través del Servei Municipal de l'Ajuntament de Novelda.
  
Atés que en l'Estudi d'Impacte s'indica que no hi ha afecció per l'execució de les obres projectades a vies pecuàries, ni a elements del patrimoni historicoartístic, no obstant això si aparegueren restes d'interés per al patrimoni s'haurà d'estar a allò que s'ha disposat sobre la matèria en la Llei 16/1985, del Patrimoni Històric Espanyol.
  
Atés que, segons la documentació aportada, disposa d'autorització de la Confederació Hidrogràfica del Xúquer per a la construcció de drenatges superficials en les parcel·les 34 i 35 del polígon 9 del T.M. de Novelda, per a la conducció de les aigües de pluja fins a l'albelló existent en el PK 283 de la CN- 330.
  
Atés que el projecte examinat constitueix un dels supòsits fàctics en els que resulta preceptiva la formulació d'una Declaració d'Impacte Ambiental, prèvia a la resolució administrativa que s'adopte per a l'aprovació definitiva d'aquell, segons es desprenen de l'art. 20 i disposició addicional 5a de la Llei 4/1992, del Sòl No Urbanitzable.
  
Atés que en l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que li són d'aplicació.
  
Atés que l'article cinqué del Decret 162/90, del 15 d'octubre, del Consell de la Generalitat Valenciana pel qual s'aprova el Reglament per a l'execució de la Llei 2/89 d'Impacte Ambiental, atribueix la competència a l'Òrgan Ambiental, per a la Declaració d'Impacte Ambiental dels projectes a què se aplique aquesta Llei.
  
Atés que el Reglament Orgànic i Funcional de la Conselleria de Medi Ambient, aprovat mitjançant Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això i en ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Estimar favorable als efectes ambientals, sense perjuí de les exigències derivades de la normativa sectorial específica, al Projecte d'Actuació Integral per a Indústria d'Elaboració de marbres i granits, situada en PK 27,5 de la Ctra.N-330, en el terme municipal de Novelda (Alacant), promogut per Levantina de Piedras, SA, sempre que es complisquen els següents condicionants, així com les mesures correctores de l'Estudi d'Impacte Ambiental que no entren en contradicció amb els mateixos:
  
1.S'haurà de procedir a la revegetació dels talusos de terra. Els materials sobrants procedents dels moviments de terra, hauran de disposar del destí adequat d'acord amb els seus característiques.
  
2.S'hauran d'establir mecanismes amortidors del soroll en aquells punts de la instal·lació amb major nivell sonor. En tot cas s'estarà al que disposa les Ordenances municipals que s'establisquen sobre la matèria.
  
3.Els Residus generats que siguen de caràcter Tòxic i Perillós, hauran de ser gestionats d'acord amb la seua tipologia i legislació específica.
  
4.Si durant la construcció de les obres es produïra alguna troballa de restes arqueològiques, es paralitzaran immediatament les obres i es comunicarà el fet a la Direcció General de Patrimoni Artístic de la Conselleria de Cultura d'acord amb la Llei 16/1985, del Patrimoni Històric Espanyol.
  
5.S'haurà de tenir en compte que el canvi que es produïsca en la vessament natural dels terrenys no provoque entollada en terrenys situats a menor cota, estant al que disposa les condicions que s'estableixen per a l'autorització de les obres de drenatge emesa per la Confederació Hidrogràfica del Xúquer.
  
6.Altres condicionants ambientals que s'establisquen a través de les autoritzacions sectorials preceptives.
  
Segon
  
Notificar a les persones interessades que contra la present resolució, per no ser un acte definitiu en via administrativa, no cap cap recurs; la qual cosa no és inconvenient perquè puguen utilitzar-se els mitjans que en defensa del seu dret estimen pertinents.
  
Tercer
  
Publicar la present Declaració d'Impacte Ambiental en el Diari Oficial de la Generalitat Valenciana de la forma reglamentària, d'acord al que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.
  
València, 19 de gener de 2000.- La directora general de Planificació i Gestió del Medi: Amparo Monrós Chancosa: Amparo Monrós Chancosa.
  
Declaració d'impacte ambiental
  
Vist l'expedient 625/99-AIA referent a l'Avaluació d'Impacte Ambiental del Pla Especial de Parcel·la Escolar en la Partida de Agua Dulçe, en el terme municipal de Dolores (Alacant), el promotor del qual és l'Ajuntament.
  
Resultant que en data 27 d'octubre de 1999, el propi Ajuntament va remetre els exemplars de l'Estudi d'Impacte Ambiental i Document de Síntesi.
  
Resultant que en data 30 de desembre de 1999 es va sol·licitar ampliació, per part de la Conselleria de Medi Ambient, de la documentació remesa.
  
Resultant que en data 12 de gener del 2000 es rep en la dita Conselleria una còpia compulsada del Planejament del Pla Especial per a la Parcel·la Escolar i del Certificat del període d'exposició pública.
  
Resultant que segons consta en el certificat remés, l'Estudi d'Impacte Ambiental es va sotmetre a informació pública mitjançant anunci publicat en el BOP d'Alacant núm. 3422 De 28 de gener de 1999 i Diari ?Información- en data 19 de desembre de 1988, sense que s'hagen presentat al·legacions al mateix en el període establit.
  
Resultant que els terrenys a què afecta el Pla Especial són de propietat municipal i que la Conselleria de Cultura, Educació i Ciència ha decidit la construcció d'un Institut d'Ensenyança Secundària.
  
Resultant que els terrenys proposats estan classificats com No Urbanitzable i per tant és necessària el seu reclassificació com a Urbans.
  
Considerant que amb la documentació aportada no queda resolta de manera satisfactòria la gestió de les aigües residuals, així com l'arreplegada i posterior tractament dels residus sòlids urbans.
  
Considerant que hi ha una xàrcia d'azarbes que creua el terme municipal i que molts d'ells aboquen en un paratge a protegir com és la ?Laguna de Hondo?.
  
Considerant que la zona d'afecció del projecte es localitza en una àrea amb elevat risc sísmic (0,15 g) i que la vida útil de les construccions projectades pot coincidir amb un període de retorn relativament llarg (75 anys en avant).
  
Considerant que la zona és així mateix potencialment inundable, amb períodes compresos entre els 10 i 25 anys, i que els terrenys afectats eren espais palustres o semipantanosos.
  
Considerant que el projecte examinat constitueix un dels supòsits fàctics en els que resulta preceptiva la formulació d'una Declaració d'Impacte Ambiental, prèvia a la resolució administrativa que s'adopte per a l'aprovació definitiva d'aquell, segons es desprenen de l'art. 5é de la Llei d'Impacte Ambiental i concordants del seu Reglament.
  
Considerant que en l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que li són d'aplicació.
  
Considerant que l'article cinqué de la Llei 2/1989 atribueix la competència a l'Òrgan Ambiental, per a la Declaració d'Impacte Ambiental dels projectes a què se aplique aquesta Llei.
  
Considerant que el Reglament Orgànic i Funcional de la Conselleria de Medi Ambient, aprovat mitjançant Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això, en ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Estimar acceptable, als sols efectes mediambientals i sense perjuí de la prèvia obtenció de les autoritzacions sectorials que li siguen d'aplicació, el projecte relatiu al Pla Especial de Parcel·la Escolar en la Partida de Agua Dulçe, en el terme municipal de Dolores (Alacant), sempre que es desenvolupe de conformitat amb la documentació presentada, el compliment de les mesures protectores i/o correctores proposades en l'Estudi d'Impacte Ambiental i les modificacions introduïdes per les condicions següents:
  
1. Impedir que s'aboquen aigües sense depurar en els azarbes pròxims, en especial sobre aquells que desaiguen en el parc Natural del Hondo, tant en el procés de construcció com en el d'ús de les activitats arreplegades pel projecte.
  
2. Encara en el cas que s'aboquen aigües depurades, es controlaran els components químics de les mateixes de forma periòdica, amb l'objecte d'evitar la possible afecció a les aigües del parc Natural, establint tractaments de reducció de nutrients si és necessari.
  
3. S'haurà de connectar la xàrcia d'aigües residuals del complex educatiu a la xàrcia general, i d'allí, a la corresponent depuradora, verificant que la capacitat d'aquesta és prou per a albergar l'increment de la demanda.
  
4. L'Ajuntament contemplarà l'arreplegada i transport dels residus sòlids urbans a abocador autoritzat amb la freqüència que s'estime oportuna en funció del volum de producció i característiques dels mateixos.
  
5. Es prendran les mesures adequades per a prevenir els riscos sísmics, aplicant estrictament la normativa vigent respecte d'això i especialment quan se supere l'altura de dues plantes.
  
6. Igualment, s'aplicaran mesures per a minimitzar els efectes de possibles inundacions de la zona, recomanant-se l'elaboració de plans municipals d'emergència segons criteris de Protecció Civil.
  
Segon
  
Notificar a les parts interessades que contra la present resolució, per no ser un acte definitiu en via administrativa, no cap cap recurs; la qual cosa no és inconvenient perquè puguen utilitzar-se els mitjans que en defensa del seu dret i interessos estimen pertinents.
  
Tercer
  
Publicar en el Diari Oficial de la Generalitat Valenciana la present Declaració d'Impacte Ambiental, d'acord al que disposa l'art. 28 Del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.
  
València, 24 de gener del 2000.- La directora general de Planificació i Gestió del Medi: Amparo Monrós Chancosa.Amparo Monrós Chancosa
  
Declaració d'impacte ambiental
  
Vist l'expedient 430/97-AIA referent al Projecte de Pla General d'Ordenació Urbana de Gorga, promogut pel propi Ajuntament.
  
Vist que l'expedient va ser incoat per la sol·licitud d'informe sobre un exemplar del Model Territorial presentat en la Direcció Territorial de Medi Ambient d'Alacant el dia 17 de setembre de 1997.
  
Vist que el dia 23 d'octubre de 1997 es va remetre informe a l'Ajuntament en el qual s'indicaven els següents aspectes:
  
- En principi i a falta d'una delimitació més definida, la proposta protegeix els terrenys de major valor ambiental devent la normativa que es redacte d'acord amb el model proposat i encaminada a pal·liar els problemes ambientals detectats al terme municipal (abocament il·legal de residus inerts, contaminació dels llits derivats de les activitats agropecuàries, impacte visual negatiu per la falta d'integració paisatgística de les construccions en el medi rural, adequada evacuació i tractament de les aigües residuals...)
  
- Els aspectes més significatius de la tramitació administrativa de la Declaració d'Impacte ambiental i els continguts mínims que l'estudi d'Impacte Ambiental del Pla General havia d'abastar.
  
Vist que el dia 21 i 18 de maig de 1998 es va rebre de la Direcció Territorial de Medi Ambient d'Alacant la documentació tècnica i estudi d'impacte ambiental sotmesa a informació pública, i l'informe emés pels serveis territorials que va ser traslladat a l'Ajuntament com a contestació a la consulta efectuada.
  
?L'esmentat informe estima el Projecte de Pla General, en termes generals d'acord amb les característiques ambientals, efectuant algunes observacions sobre els següents aspectes:
  
- Haurà de justificar-se la no inclusió en el règim d'especial protecció de llits i barrancs del barranc de la Perera que constitueix el límit NO del terme municipal.
  
- La qualificació de la ?Sierra de l'Almudaina- com a Sòl No Urbanitzable d'Especial Protecció Ecològic Paisatgística haurà de correspondre amb la seua normativa de protecció, no sent admissible que els usos autoritzats siguen els mateixos que en el Sòl No Urbanitzable Comú
  
- Les Vies pecuàries hauran de quedar reflectides tant en els Plans d'Ordenació com en les Normes Urbanístiques, amb la seua amplària legal i no amb l'amplària necessària com actualment queden recollides.
  
- En relació amb les aigües residuals, no s'hauran d'abocar residus de cap tipus als llits sense depuració prèvia, havent de prestar especial atenció als focus de contaminació procedents de les granges de cria i engreixament de pollastres que proliferen en el terme municipal?.
  
Atés que l'ordenació proposada és en general d'acord amb les característiques ambientals del terme municipal, encara que n'hi ha alguns aspectes relacionats amb els usos permesos en el Sòl No Urbanitzable d'Especial Protecció Paisatgística que haurien de ser matisats en les Normes Urbanístiques.
  
Atés que les Normes Urbanístiques no regulen específicament els aspectes encaminats a evitar la incorrecta gestió de les aigües residuals, ni la prevenció de la contaminació acústica. A més per a completar la correcta gestió dels residus generats seria necessari escometre la restauració dels abocadors il·legals existents en el terme municipal, així com la posada en marxa de l'abocador controlat de residus inerts.
  
Atés que l'execució de la variant entre les carreteres CV 710, CV 720 i CV 754 tal com queda grafiada en el Pla d'Ordenació Estructural 1 (OE1) pot generar impactes residuals negatius notables. Per tant la traça ha de ser objecte d'un estudi d'alternatives detallat per a adoptar la solució que minimitze al màxim el moviment de terres i que permeta la integració paisatgística de l'obra.
  
Atés que el projecte examinat constitueix un dels supòsits fàctics en els que resulta preceptiva la formulació d'una Declaració d'Impacte Ambiental, prèvia a la resolució administrativa que s'adopte per a l'aprovació definitiva d'aquell, segons es desprenen de l'art. cinqué de la Llei d'Impacte Ambiental i concordants del seu reglament.
  
Atés que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que li són d'aplicació.
  
Atés que l'article cinqué del Decret 162/90, del 15 d'octubre, del Consell de la Generalitat Valenciana pel qual s'aprova el Reglament per a l'execució de la Llei 2/89, d'Impacte Ambiental, atribueix la competència a l'Òrgan Ambiental per a les Declaracions i Estimacions d'Impacte Ambiental dels projectes als quals s'aplique aquesta Llei.
  
Atés que el Reglament Orgànic i Funcional de la Conselleria de Medi Ambient, aprovat per Decret 90/1999, de 30 de juliol de 1999, del Govern Valencià atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això, en ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Estimar acceptable, des del punt de vista ambiental, el Projecte de Pla General d'Ordenació Urbana de Gorga, promogut pel propi Ajuntament sempre que s'ajuste a la documentació presentada als següents condicionants:
  
1) Pel que fa al Sòl No Urbanitzable d'Especial Protecció Paisatgística es considera necessari matisar la normativa proposada d'acord amb els següents criteris:
  
Els usos característics se consideren autoritzats sempre que cada un d'ells se cenyisca a l'estat natural o cultivat actual, entenent per tant que l'ús ramader admés és només l'extensiu.
  
Quant a les construccions autoritzades lligades als usos característics quedaran limitades a casetes d'eines en el cas d'explotacions agrícoles i a refugis tipus mallada per als usos ramaders extensiu, excloent-se, en qualsevol cas, les construccions que la Llei 4/1992 regula en l'article 12.
  
2) Les activitats industrials a implantar en el nucli urbà o en la reserva per a tallers efectuada en el Pla General, seran en tot cas compatibles amb l'ús residencial, d'acord amb els criteris establerts en el preàmbul del Decret 54/1990, de 26 de març del Consell de la Generalitat Valenciana pel qual s'aprova el Nomenclàtor activitats molestes, insalubres, nocives i perilloses, en compliment del que estableix l'article 1r de la Llei 3/1989, de 2 de maig, sobre Activitats Qualificades.
  
3) Per a la correcta gestió de les aigües residuals generades en el terme municipal i salvaguarda dels processos de depuració de l'estació depuradora de recent construcció, s'aplicarà subsidiàriament el model d'ordenances per a l'abocament a la xarxa de clavegueram municipal elaborat conjuntament per l'entitat de Sanejament de la Generalitat Valenciana i la Federació Valenciana de Municipis i Províncies.
  
4) Així mateix a fi de prevenir la contaminació acústica s'aplicarà subsidiàriament el model d'ordenances elaborat a l'efecte per la Conselleria de Medi Ambient i la Federació Valenciana de Municipis i Províncies.
  
5) S'escometrà en el termini el més breu possible la restauració dels abocadors il·legals tant de residus sòlids orgànics com d'inerts.
  
Així mateix es procedirà a la legalització de l'abocador de residus sòlids inerts per al que pot sol·licitar a aquesta Conselleria de Medi Ambient, la realització del projecte i de l'obra.
  
6) El traçat de la variant entre les carreteres CV 710, CV 720 i CV 754 quedarà supeditada a la solució que, en el tràmit d'avaluació d'impacte ambiental de l'obra concreta, s'estime menys impactant. Per a això la documentació ambiental haurà d'incloure una anàlisi detallada de les alternatives que impliquen menor moviment de terres, talussos i/o terrabuits de menor altura i, en qualsevol cas, les mesures correctores necessàries per a aconseguir la integració paisatgística de la nova infraestructura.
  
Segon
  
Notificar a les persones interessades que contra la present resolució, per no ser un acte definitiu en via administrativa, no cap cap recurs; la qual cosa no és inconvenient perquè puguen utilitzar-se els mitjans que en defensa del seu dret estimen pertinents.
  
Tercer
  
Publicar en el Diari Oficial de la Generalitat Valenciana la present Declaració d'Impacte Ambiental, d'acord al que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'execució de la Llei 2/1989, de 3 març, d'Impacte Ambiental.
  
València, 10 de gener de 2000.- La directora general de Planificació i Gestió del Medi: Amparo Monrós Chancosa.
  
Declaració d'impacte ambiental
  
Vist l'expedient 620/98-AIA, referent al projecte de Proveïment d'Aigua a la Ribera (comarques de la Ribera Alta i la Ribera Baixa), promogut per la Conselleria d'Obres Públiques, Urbanisme i Transports (COPUT).
  
Vist que en data 14 de maig de 1998, la COPUT aporta el corresponent Estudi d'Impacte Ambiental, amb la qual cosa s'inicia una fase de consultes (exp. 29/98-CON) que permet la incorporació a l'expedient dels informes següents:
  
Dos informes tramesos per l'Oficina del Parc Natural de l'Albufera (10 de setembre de 1998). El primer indica que la part de la xarxa de proveïment que afecta al Parc Natural de l'Albufera recorre una zona de Protecció Especial Ecològica (nivell II) seguint el límit del Parc. La traça prossegueix per la carretera que transcorre junt a la sèquia del ?Canó del Garrofí?, passant a la zona de Protecció Especial Ecològica (Nivell I), i continua cap al Mareny de Barraquetes per la séquia dels Arbres. Des de l'Ajuntament de Sueca i el Consell Agrari, s'està portant a terme un projecte de millora de la xarxa de proveïment de la zona marítima dels Marenys (expedient 0016/96 d'eixa Oficina). La renovació de la canonada existent en el Camí dels Arbres és una adequació que es realitza per fases degut a l'envergadura del projecte, i actualment ja es troben concloses tres fases, fins un motor de la mateixa séquia dels Arbres. L'existència d'aquest projecte comporta la necessitat de dur a terme un aprofitament de la xarxa ja existent sense haver de duplicar les canonades ni renovar-les en els trams ja executats, degut a la seua ubicació dins el Parc i a la novetat d'aquestes. Ambdós projectes preveuen el soterrament de la xarxa de conduccions, junt a la carretera i camins veïnals, per la qual cosa, no és de preveure cap impacte residual sempre que s'adopten les mesures necessàries per a la seua correcció. Finalment, la proposta d'aquest projecte estableix la captació d'aigua d'alguns pous i aqüífers que tenen relació amb el Parc, i tenint en compte que el llac de l'Albufera rep aigües subterrànies, caldrà garantir que es mantinga aquest ecosistema en les millors condicions possibles, mantenint l'aportació que rep, xifrada entre 100 i 110 hm3/any.
  
El segon informe és prou anterior (5 de març de 1996), i es refereix a la canonada que discorre junt al camí dels Arbres, en referència al projecte del Consell Agrari (aleshores ?Ente Agrícola Municipal?). L'objecte n'era el canvi de la canonada d'abastiment als poblats del Mareny, degut a les constants pèrdues d'aigua que sofria l'anterior canonada. El ?nou- traçat havia de discórrer adossat al marge Est del camí, per a la qual cosa es preveia eixamplar-lo dos metres a costa de l'arrossar i sense que hi hagués altre traçat alternatiu viable. Tenint en compte la normativa del Parc i la necessitat de dur a termini aquesta infraestructura, es va informar favorablement l'esmentat projecte, encara que destacant-ne la necessitat de coronar la traça projectada amb terra vegetal i procedir a la seua revegetació.
  
Informe del Servei d'Espais Naturals (15 d'agost de 1998), indicant que el projecte en qüestió pot tenir efectes sobre el Parc Natural de l'Albufera, entre altres zones humides, com són el Naixement del Riu Verd, la Marjal de la Safor i altres espais inclosos en la proposta de la Xarxa Natura 2000, aprovada pel Consell de la Generalitat Valenciana: serres de Corbera i del Mondúver, serra Martés i serra del ?Ave?. Aquestes zones no són esmentades en l'EIA. La principal afecció del projecte és la produïda per l'extracció d'aigües subterrànies. Concretament, la que es preveu al Caroig pot afectar greument al Naixement del Riu Verd. En aquest ullal, a més del samaruc (Valencia hispanica) viuen dos gasteròpodes (Theodoxus velascoi i Theodoxus valentina) que són endèmics d'aquesta deu. Caldrà preveure, per tant, de manera molt acurada, la possible incidència del projecte sobre el fràgil hàbitat d'aquestes espècies, com també sobre la vegetació aquàtica associada. Per altra part, s'haurà de garantir també que no siguen afectats els ullals situats al límit i dins de la marjal, entre Silla i Cullera, per trobar-se protegits de manera genèrica, en tractar-se de zones humides, i trobant-se alguns d'ells dins els límits del Parc Natural de l'Albufera. Cal considerar també que alguns barrancs de les serres del Caroig i del Ave contenen espècies amenaçades, com són el carranc autòcton (Austropotamobius pallipes) i la tortuga d'aigua europea (Emys orbicularis). Altres aspectes conflictius poden ser els derivats de la llarga xarxa de conduccions i els nombrosos dipòsits d'aigua. Alguns d'aquests elements afecten el Parc de l'Albufera, per la qual cosa s'hauran d'atenir a la normativa d'aquest parc. Un ramal de la conducció discorre prop del Naixement del Riu Verd, que en cap cas haurà de veure's afectat per les obres. Caldria també conèixer la ubicació i el traçat precisos del sondeig de Simat, del dipòsit de Tavernes i de la línia de transport elèctric al sondeig esmentat i a la Garrofera, per tal d'evitar l'afecció a zones designades per a la seua inclusió en la Xarxa Natura 2000. Finalment, mostra una especial preocupació i insistència pels efectes de l'extracció projectada prop del naixement del Riu Verd, i considera que la previsió de reposar possibles cabals afectats a partir de recursos de l'aqüífer de la Plana no sembla correcta, degut als requeriments ecològics de les espècies afectades.
  
Informe del Servei de Planificació dels Recursos Hidrològics (3 de setembre de 1998), en el qual manifesta que, dins la relació de municipis inclosos en la descripció general del projecte (punt 2.2 de l'EIA) no apareix el municipi de Càrcer, el qual també presenta (segons controls analítics del 1r semestre de 1998) concentracions en nitrats de l'ordre de 55 mg/l. També hi ha altres municipis no inclosos que podrien arribar, a mig termini, a tenir concentracions de nitrats o d'altres paràmetres superiors als valors màxims recomanats; circumstància que caldria preveure en els càlculs de cabals futurs i previsions del projecte general.
  
Tres informes remesos per la Direcció Territorial de Medi Ambient (16 de febrer de 1999). El primer, de la Unitat de Vies Pecuàries, indica que el projecte pot afectar diferents vies ramaderes (fins a 18 que relaciona l'informe), per la qual cosa hi serà d'aplicació l'article 14 de la Llei 3/95, de 23 de març, de Vies Pecuàries (BOE de 24 de març de 1995), que preveu la sol·licitud d'ocupacions temporals d'aquestes. El segon informe, de la Secció Forestal, indica que el projecte afecta el Forest d'Utilitat Pública núm. 125 €La Garrofera- i núm. 132 €Les Creus?, pertanyents als ajuntaments d'Alzira i Tavernes de la Valldigna, respectivament. No obstant, en tractar-se d'instal·lacions d'interès públic i que produiran un impacte reduït, en afectar a superfícies molt limitades, s'informa favorablement les actuacions previstes, però amb els següents condicionaments quan afecten als terrenys considerats: 1) hauran de disposar d'autorització d'ocupació del forest afectats, 2) les canonades de transport i les línies de subministrament elèctric s'hauran d'instal·lar junt als camins d'accés als sondejos i dipòsits de regulació, per tal d'afectar la menor superfície possible, 3) les línies elèctriques que hagen de discórrer per aquests terrenys hauran de ser subterrànies, i 4) Les canonades i línies elèctriques aniran enterrades a una profunditat superior a 60 cm, per tal que no es vegen afectades per possibles treballs posteriors de reforestació. El tercer dels informes, dels Tècnics d'Espais Naturals, ratifiquen l'informe del Servei d'Espais Naturals i destaquen la necessitat d'estudiar amb més detall les possibles incidències sobre els espais naturals relacionats amb els convenis internacionals de protecció. Particularment mostren la preocupació de protegir la deu del Riu Verd (Massalavés), en tractar-se d'un singular espai natural que conté espècies en perill d'extinció, endèmiques i mereixedores de protecció especial (Valencia hispanica, Dugastella valenctina, Unio elongatus, Theodoxus valentina, i Th. Velascoi), que en el cas de les espècies del gènere Theodoxus, constitueixen l'única població coneguda a nivell mundial. En aquest sentit, comuniquen que la Direcció General per al Desenvolupament Sostenible va elaborar l'any 1998 el Pla de Conservació i Manejament d'aquestes dues espècies, el qual inclou una proposta de normativa de protecció i un programa d'actuacions que, ambdós casos contemplen la necessitat de protegir l'aqüífer que alimenta la deu i la no modificació de les condicions naturals de l'hàbitat dels esmentats endemismes, en especial les relatives a les característiques qualitatives i quantitatives dels recursos hídrics. El mateix estudi considera vital per a la pervivència d'aquestes espècies mantenir la qualitat de les aigües i les seues característiques físiques i químiques (entre elles la temperatura) i considera inadequada la possible reposició dels cabals de la font mitjançant altres recursos hidrològics procedents de l'aqüífer de la Plana de València. També indica que una altra població d'aquests endemismes (el riu dels Sants, en l'Alcúdia de Crespins) va quedar extingida amb motiu de la regulació que es va fer d'aquella deu, que arribà a assecar-se.
  
Vist que l'Estudi d'Impacte Ambiental ha estat sotmès al tràmit d'informació pública en els serveis centrals de la Conselleria d'Obres Públiques, Urbanisme i Transports, mitjançant anunci publicat en el BOE núm. 193, de data 13 d'agost de 1998, i en el DOGV núm. 3.333, de data 18 de setembre de 1998, havent-se presentat tres al·legacions, per part de la Comunitat General d'Usuaris del Canal Xúquer - Túria i dels ajuntaments de Cullera i d'Alzira, segons consta en el corresponent certificat del secretari general de la COPUT, rebut en data 11 de desembre de 1998.
  
La primera d'aquestes al·legacions manifesta la preocupació per la possible utilització de dos sondejos (Garrofera-I i Garrofera-II) que abasteixen el Canal en època de sequera.
  
L'Ajuntament de Cullera manifesta la seua conformitat al projecte, però alerta que considera insuficient el diàmetre d'algunes de les canonades projectades.
  
La que presenta l'Ajuntament d'Alzira, després de comentar alguns aspectes del projecte i de les seues accions, indica la conveniència de fer arribar el nou subministrament al màxim de població possible i, concretament a les urbanitzacions del Respirall i Sant Bernat, entre altres del terme municipal d'Alzira. També suggereix que es tinga en compte el risc d'inundació, de tal manera que els traçats no formen barreres físiques al pas de les aigües. Per últim recomana tenir en compte la possibilitat d'afecció a vies ramaderes, com són els assagadors de Vilella, Vistabella i Murta, i les senderes de Gandia i Els Frares.
  
Atés que el projecte examinat constitueix un dels supòsits fàctics en els quals cal formular una declaració d'impacte ambiental amb caràcter previ a la resolució administrativa que s'adopte per a l'aprovació definitiva del projecte, segons resulta de l'article 5é de la Llei d'Impacte Ambiental i concordants del seu Reglament.
  
Atés que en l'expedient han estat observats els tràmits previstos en el Decret 162/90, del 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en la resta de disposicions que hi són d'aplicació.
  
Atés que l'article coinqué de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta Llei.
  
Atés que el Reglament Orgànic i Funcional de la Conselleria de Medi Ambient, aprovat pel Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això i fent ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Emetre declaració d'impacte ambiental favorable, a l'efecte ambiental i sense perjudici de la prèvia obtenció de les autoritzacions sectorials que hi siguen d'aplicació, l'execució del Projecte de Proveïment d'Aigua Potable a les Comarques de la Ribera Alta i la Ribera Baixa, promogut per la COPUT, sempre que l'activitat es desenvolupe de conformitat amb el compliment de les mesures proposades en l'Estudi d'Impacte Ambiental i les modificacions introduïdes per les condicions següents:
  
Prèviament a l'inici de les obres caldrà comptar amb les autoritzacions i permisos pertinents relacionats amb l'ocupació de Terrenys d'Utilitat Pública (Alzira i Tavernes de la Valldigna) i l'ocupació temporal de vies ramaderes. Les actuacions que hagen d'ubicar-se o recórrer aquests espais, com també qualsevol altre espai natural, hauran d'anar enterrades, i les superfícies resultants hauran de rebre un tractament acurat per tal d'obtenir una bona integració morfològica i botànica en els seus entorns, revegetant-les amb les espècies pròpies que pertoquen en cada cas.
  
La captació de cabals d'aigua subterrània dins el sistema drenat pel naixement del Riu Verd (Massalavés) vindrà condicionada a un estudi hidrogeològic previ que garantesca l'adequat funcionament, en règim natural, d'aquesta deu, per tal d'evitar la modificació de l'hàbitat de les diferents espècies protegides que d'ell depenen. En cas que l'explotació projectada posara en perill el manteniment d'aquest règim natural, caldrà buscar altres alternatives i punts d'explotació. Qualsevol alternativa que se n'adopte haurà de comptar amb la prèvia conformitat del Servei d'Espais Naturals i amb un programa específic de seguiment dels possibles efectes ambientals, com també la previsió de les mesures que es consideren escaients per mantenir, en tot moment, la integritat i funcionament hidrològic natural d'aquest espai natural.
  
Per tal d'evitar afeccions innecessàries als diferents espais proposats per a la seua inclusió en la Xarxa Natura 2000, caldrà ampliar l'EIA per tal de revisar que cap de les accions del projecte puguen afectar-los. A l'efecte, caldrà revisar i considerar les diferents propostes i delimitacions existents en aquesta matèria, disponibles en els serveis d'Espais Naturals i de Protecció d'Espècies. El document d'aquesta ampliació, amb les possibles modificacions de traçat i d'ubicació dels elements projectats, haurà de ser informat favorablement pel Servei d'Espais Naturals, com a requisit previ al començament de les obres relacionades o pròximes a aquests espais.
  
La Direcció d'Obra haurà d'exigir el compliment de tots els condicionats de la present Declaració d'Impacte Ambiental, per a la qual cosa, entre altres mesures, caldrà preveure: 1) la incorporació al pressupost del projecte de totes les partides pressupostàries necessàries per al compliment d'aquesta resolució, i 2) la designació d'un tècnic responsable del seguiment mediambiental de les obres, la identitat i telèfon de contacte del qual s'haurà de comunicar a aquesta Direcció General abans del començament de les obres.
  
Totes les obres projectades hauran de preveure la no introducció d'elements que comporten un augment del risc d'inundació de la zona, com també la seua restauració, segons les propostes de l'estudi d'impacte ambiental.
  
Els possibles parcs temporals de maquinària o d'apilament temporal de terres i materials hauran d'establir-se sobre terrenys desproveïts de vegetació natural. Per altra part, els materials inerts i terres sobrants d'excavació que no puguen ser aprofitades en les tasques de restauració, hauran de ser dipositats en abocadors controlats de residus inerts que compten amb les autoritzacions legals degudes. Si s'optara per restaurar amb aquests materials algun altre buit degradat, caldrà preveure la preceptiva tramitació administrativa i que comporta la prèvia obtenció d'una estimació d'impacte ambiental favorable.
  
Si durant el procés d'execució de les obres es trobaren restes paleontològiques, arqueològiques o etnològiques, caldrà comunicar-ho a la Conselleria de Cultura, Educació i Ciència, de manera immediata, adoptant les mesures pertinents en ordre a la seua protecció i conservació, i de conformitat amb allò que preveuen els articles 63 i 65 de la Llei 4/1998, d'11 de juny, del Patrimoni Cultural Valencià. També el descobriment possible de coves o avencs deurà ser comunicat, immediatament, a aquesta Direcció General, per tal que puguen ser inspeccionats, per la seua condició d'espais naturals protegits d'acord amb l'article 16 de la Llei 11/1994, de 27 de desembre, de la Generalitat Valenciana.
  
Cal recordar, també, la prohibició de realitzar qualsevol tipus d'abocament no autoritzat i, particularment, els produïts pels canvis d'oli, combustible i manteniment de la maquinària, que deuran ser gestionats per taller o gestor de residus degudament autoritzat, d'acord amb allò que preveu la Llei 10/1998, de Residus i en el Reial Decret 833/1988, relatiu a la gestió de Residus Tòxics i Perillosos.
  
Segon
  
Notificar a les persones interessades que contra aquesta resolució, per no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè es puguen utilitzar tots els mitjans que s'estimen oportuns per defensar el seu dret i els seus interessos.
  
Tercer
  
Publicar en el Diari Oficial de la Generalitat Valenciana la present Declaració d'Impacte Ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.
  
València, 10 de gener de 2000.- La directora general de Planificació i Gestió del Medi: Amparo Monrós Chancosa.Amparo Monrós Chancosa
  
Declaració d'impacte ambiental
  
Vist l'expedient 637/98-AIA sobre el projecte d'instal·lació de Planta de Cogeneració a gasoil (amb un motor de 1.760 kW), promogut per Badenes Cogeneración, SL., per a l'empresa Envases Badenes, SL. ubicada en la c/ ?Los Valles?, s/n a Sagunt (el Camp de Morvedre).
  
Vist que, el 28 de desembre de 1998, el promotor presenta l'estudi d'impacte ambiental de la Planta de Cogeneració a gasoil per a l'empresa Envases Badenes, SL.
  
Vist que amb l'execució de la Planta de Cogeneració es generarà energia elèctrica i s'aprofitarà l'energia tèrmica dels gasos de fuita, mitjançant Caldera de recuperació, per a obtenir oli tèrmic que s'utilitza per l'empresa Envases Badenes en l'Assecador i Premses.
  
Vist que, amb data 21 de gener de 1999, es realitza consultes a l'Ajuntament de Sagunt i al Servei de Residus i Contaminació d'aquesta Conselleria.
  
Vist que, amb data 18 de febrer de 1999, es rep de la Direcció General de Qualitat Ambiental (actualment D. G. d'Educació i Qualitat Ambiental) l'informe emés pel Servei de Residus i Contaminació, que recull els aspectes a tenir en compte per a garantir una adequada protecció de l'ambient atmosfèric i gestió de residus:
  
L'activitat sotmesa a estudi haurà de disposar d'un llibre de registre per cada focus emissor de contaminants (per cada xemeneia) segons el model que apareix en l'annex IV de l'Ordre de 18 d'octubre de 1976 sobre prevenció i correcció de la contaminació industrial de l'atmosfera, on s'han d'anotar tots els mesuraments periòdics d'autocontrol de les emissions a l'atmosfera, (el llibre de registre es troba disponible en els Serveis Territorials de la Conselleria de Medi Ambient).Així mateix, hauran de presentar correctament emplenada davant d'aquesta administració l'adaptació de l'enquesta que apareix en l'annex V de l'esmentada ordre, la qual permetrà realitzar una millor avaluació de l'impacte atmosfèric (la qual igualment es troba disponible en els Serveis Territorials de la Conselleria de Medi Ambient).
  
Pel que fa al nivell de soroll en els ambients exteriors, caldrà estar-se al que disposa l'ordenament municipal, i entenem que aquest aspecte hauria de constar explícitament.
  
Hauria de garantir-se la no transmissió de més de 35 dB(A) a l'interior de les vivendes o establiments pròxims o confrontants, i entenem que aquest aspecte hauria de constar explícitament.
  
En l'EIA no fa referència als residus tòxics i perillosos que es generen en el procés i entenem que aquest aspecte hauria de constar explícitament.
  
En l'EIA no es fa referència a cap Programa de Vigilància Ambiental de les emissions a l'atmosfera i del soroll ambiental generat i entenem que aquest aspecte hauria de constar explícitament.
  
En l'EIA no es descriu l'entorn immediat de la instal·lació que quedarà directament condicionat per les emissions químiques o acústiques.
  
En l'EIA s'indiquen unes concentracions estimades de les emissions però no hi ha indicació del mecanisme mitjançant el qual s'ha portat a terme la dita estimació.
  
Les xemeneies d'emissió de contaminants hauran de disposar d'orificis que possibiliten la presa de mostres dels paràmetres contaminants en l'emissió i en l'EIA no se'n fa cap citació.
  
Aporten una taula dels nivells màxims d'emissió que segons indiquen correspon a l'establerta per la normativa vigent per a aqueix tipus d'indústries. Desconeixem que norma es va promulgar la dita taula d'emissions màximes.
  
Dit tot açò, donades les deficiències i la insuficient informació aportada en l'EIA, es proposa que es requerisca al promotor perquè presente o bé un nou EIA o bé una ampliació del ja presentat.
  
Vist que, el 21 d'abril de 1999, se li va donar a conéixer als tècnics redactors el contingut de l'informe del Servei de Residus perquè s'ampliara l'estudi d'impacte ambiental en els aspectes arreplegats.
  
Vist que, l'11 de juny de 1999, l'Ajuntament de Sagunt, en resposta a la nostra consulta, comunica l'informat pels tècnics municipals:
  
Arquitecte municipal
  
El règim urbanístic del sòl on s'ubica la dita activitat és el de Sòl Urbà Industrial ZI.O/TO, que es troba pendent del desenvolupament d'un Pla Especial de Reforma Interior (PERI núm. 1). L'ús preferent és el d'Indústria Incompatible de Tipus O (Immobles que exigeixen la tipologia constructiva industrial ubicada en zones específiques mitjançant tècniques d'allunyament de la residència per no considerar-se en general, les activitats allí desenvolupades, com compatibles o en convivència amb la vivenda i que es tracte d'edificis industrials que no requerisquen aïllament, amb fronts de fatxada continus i que no necessiten un pati de maniobres o instal·lacions i edificis externs).
  
Inspector d'Activitats i l'Enginyer Tècnic municipal
  
La planta de cogeneració de gasoil es troba dins d'una activitat principal que és la de Fàbrica de taulers contraxapats el titular de la qual és la Societat ?Envases Badenes, SL.-, per al qual hi ha un expedient i un projecte de legalització, no obstant això, l'ampliació que suposa la planta de cogeneració a gasoil no està reflectida en el projecte que es conté en l'expedient de legalització.
  
Tant l'activitat de fabricació de taulers contraxapats com les seues ampliacions, incloent la planta de cogeneració a gasoil aquesta subjecta a les prescripcions contingudes en la Llei 3/89 d'Activitats Qualificades i al Reglament d'Activitats Molestes, Insalubres, Nocives i Perilloses de 30 de novembre de 1961 i Instruccions Complementàries, per la qual cosa s'haurà d'obtenir la llicència d'Activitat, incloses les ampliacions i la cogeneració d'acord amb el que conté la Llei 3/89 d'Activitats Qualificades, per al que s'haurà d'aportar el corresponent Projecte Professional, redactat segons la Instrucció II/83 de la Conselleria de Governació, que es contemple les mesures correctores necessàries d'acord amb la legislació vigent aplicable a aquest tipus d'activitat i el compliment del que exigeix l'Ordenança Municipal de Medi Ambient de Sagunt.
  
Vist que, el 17 de juny de 1999, és presentada per part del promotor una ampliació de l'estudi d'impacte ambiental.
  
Tenint en compte que, el 13 de setembre de 1999, es rep del Servei Territorial d'Indústria i Energia a València el projecte tècnic de la Planta de Cogeneració, l'estudi d'impacte ambiental i els resultats de l'exposició pública.
  
Vist que, han sigut exposats al públic la sol·licitud d'Autorització Administrativa i l'Estudi d'Impacte Ambiental, durant el termini de trenta dies, mitjançant anunci en el BOP núm. 162, de data 10 de juliol de 1999, sense que s'hagen presentat les seues al·legacions a aquesta, segons escrit del director Territorial d'Indústria i Energia a València.
  
Vist que, amb data 26 d'octubre de 1999, se li remet al Servei de Residus i Contaminació l'Ampliació de l'EIA per a conéixer la seua opinió al seu respecte.
  
Vist que, el 15 de novembre de 1999, es rep nou informe del Servei de Residus i Contaminació:
  
L'activitat sotmesa a estudi haurà de disposar d'un llibre de registre per cada focus emissor de contaminants (per cada xemeneia) segons el model que apareix en l'annex IV de l'Ordre de 18 d'octubre de 1976 sobre prevenció i correcció de la contaminació industrial de l'atmosfera, on han d'anotar-se tots els mesuraments periòdics d'autocontrol de les emissions a l'atmosfera. Així mateix hauran de presentar correctament emplenada davant d'aquesta administració l'adaptació de l'enquesta que apareix en l'annex V de l'esmentada ordre, la qual permetrà realitzar una millor avaluació de l'impacte atmosfèric (en aquest cas la informació que apareix en l'enquesta és distinta de la que apareix en la memòria presentada).
  
El nombre de focus contaminants hauria d'estar millor especificat, ja que no queda clar en l'informe el nombre d'ells que posseeix l'activitat. Així mateix, pel que fa a l'altura de les xemeneies no s'aclareix quina és l'altura de cada una de les mateixa i com s'han obtingut els càlculs (segons les dades aportades el cabal de cap gas concret és major de 720 Kg/h ni el de partícules és major de 100 Kg/h, així mateix en l'estudi arriba a parlar-se fins de quatre focus emissors).
  
En la declaració d'emissions d'instal·lacions industrials potencialment contaminants de l'atmosfera, només es realitzen les estimacions dels mesuraments per a un focus observant-se que les PST sobrepassen el límit d'emissió segons el Decret 833/75. Després es calculen altres emissions dels potencials contaminants a l'atmosfera segons estimacions de l'EPA, no quedant reflectides que dades i paràmetres s'han tingut en compte per a arribar a les conclusions que se citen.
  
En la correcció de les emissions contaminants que propose l'estudi, no especifica en quant quedaria disminuïda la concentració de contaminants a l'atmosfera, simplement indica que es podrà corregir amb la tecnologia existent.
  
El model matemàtic per a l'estimació dels nivells d'immissió que segueixen, dóna uns nivells màxims d'immissió inacceptables (2.86782.5 mg/um3N de SO2, 169.5 mg/ um3N, 3.091 mg/um3N de matèria particulada i 21.2 mg/um3N de CO). A més, cal aclarir que el compliment dels nivells d'immissió, no eximeixen del compliment dels nivells d'emissió que l'activitat genera.
  
Pel que fa al nivell de soroll en els ambients exteriors, s'haurà d'estar al que disposa l'ordenament municipal, i entenem que aquest aspecte hauria de constar explícitament.
  
Hauria de garantir-se la no transmissió de més de 35 dB(A) a l'interior de les vivendes o establiments pròxims o confrontants, i entenem que aquest aspecte hauria de constar explícitament.
  
En l'EIA no es descriu l'entorn immediat de la instal·lació que restarà directament condicionat per les emissions químiques o acústiques.
  
En quant al Programa de Vigilància Ambiental:
  
S'hauran de realitzar mesuraments de les emissions de SO2, NO, NO2, CO CO2 i PST, realitzades per una Entitat col·laboradora de l'administració a la posada en marxa i cada tres anys. Així mateix, s'haurà de dur un autocontrol de les emissions una vegada cada any, anotant els resultats en el Llibre de Registre. Aquests mesuraments s'hauran de fer en tots i cadascun dels focus, no obstant l'autocontrol podrà disminuir la seua freqüència en els focus que habitualment no funcionen (per exemple: xemeneies de bypass) i s'haurà de realitzar dels focus que realitzen efectivament l'abocament.
  
S'hauran de fer mesuraments del soroll ambiental en la parcel·la de l'activitat realitzades per un centre qualificat a l'inici de l'activitat i una vegada cada any, per a comprovar si es compleixen els nivells màxims permesos i de no ser així, prendre les mesures correctores oportunes d'aïllament de l'activitat. Aquestes mesuraments cal que es prenguen en la parcel·la de l'activitat i en l'interior de les vivendes o instal·lacions pròximes o confrontants.
  
Pel que fa als residus, en la sol·licitud d'inscripció en el registre de xicotets productors de residus tòxics i perillosos, cal que especifique a quin gestor autoritzat es va a fer el lliurament dels residus generats.
  
El temps d'emmagatzemament dels residus tòxics i perillosos per part dels productors no podrà excedir de sis mesos, llevat d'autorització especial administrativa, segons el Reial Decret 833/1988, Reglament per a l'execució de la Llei 20/1986.
  
Entenem que els residus catalogats com a pèrdues de gasoil són residus perillosos i per tant han de ser gestionats com a tal.
  
L'estudi no ve signat per cap tècnic responsable de la seua realització, i en el documents sols indica l'empresa ?Auditorías y Estudios del Medio Ambiente SL- com a la seua autora.
  
Vist que, el 16 de novembre de 1999, se li va donar a conéixer als tècnics redactors del contingut de l'informe últim del Serveis de Residus i Contaminació per a esmenar les deficiències no contemplades en l'Ampliació de l'estudi d'impacte ambiental presentat.
  
Vist que, el 21 de novembre de 1999, es rep un annex a l'estudi d'impacte ambiental, subscrit per tècnics competents en la matèria, que aporta informació sobre:
  
- Disposar d'un únic Llibre de Registre on anotar els mesuraments periòdics d'autocontrol d'emissions a l'atmosfera, per instal·lar-se un únic focus emissor o xemeneia.
  
- L'obtenció del Llibre de Registre i haver emplenat l'enquesta que s'estableix en l'annex V de l'O M. de 18 d'octubre de 1976, de forma justificada.
  
- El càlcul de l'altura de la xemeneia a instal·lar, d'acord al que indica l'O.M. 18 d'octubre de 1976. Obtenint una altura teòrica màxima de 6'12 m. però sent l'altura real d'11 m i que sobreeixirà de l'edificació en la qual s'ubica uns 4 m.
  
- La concentració dels diferents contaminants evacuats a l'atmosfera, reflectint les dades i paràmetres tinguts en compte per a la seua estimació, que corresponen: 272'5 ppm de NO2, 311'3 ppm de CO, 73'93 mg/Nm3 de SO2 i 45'1 mg/Nm3 de PST.
  
- El comprovar l'eficàcia de les mesures acústiques aplicables per a reduir el soroll generat bastiments antivibratoris, aïllament dels tancaments de la nau, silenciadors en conductes de gasos de fuga i en eixides d'aire de la nau) mitjançant el pla de vigilància ambiental, i el fet d'adoptar les mesures necessàries per a garantir que el nivell acústic transmés a la vivenda més pròxima ?Dista més de 50 m- no supere els 35 d(B)A, a més de complir els límits acústics en l'ambient exterior exigits per la normativa municipal per a la dita zona.
  
- Haver realitzat la sol·licitud d'inscripció en el Registre de Xicotets Productors de RP's.
  
- I l'establiment d'un Programa de Vigilància Ambiental d'acord a allò que s'ha indicat pel Servei de Residus i Contaminació en el seu informe.
  
Vist que els residus perillosos generats (fangs d'hidrocarburs, líquid refrigerant, filtre d'oli, oli usat i bateries) seran arreplegats en envasos adequats i lliurats a empreses autoritzades per a la seua gestió.
  
Vist que en el Programa de Vigilància Ambiental elaborat s'estableix:
  
I) Realitzar mesuraments de control de les emissions SO2, NO, NOx, CO,CO2 i PST, per una entitat Col·laboradora amb l'administració, a la posada en marxa i cada tres anys. I es portarà un autocontrol de les emissions una vegada cada any anotant els resultats en el Llibre de Registre.
  
II) I realitzar mesuraments del soroll ambiental per un centre qualificat, en la parcel·la de l'activitat i en l'interior de les vivendes o instal·lacions pròximes o confrontants, a l'inici de l'activitat i una vegada cada any, per a comprovar el compliment dels nivells màxims establerts per les ordenances municipals de Sagunt, o ben adoptar les mesures oportunes d'aïllament de l'activitat en el cas de resultar superiors els nivells acústics produïts.
  
Atés que, a més dels residus perillosos generats que se citen a gestionar per empresa autoritzada, els envasos buits, draps de neteja impregnats de residus tòxics i perillosos, etc., han de ser emmagatzemats adequadament i lliurats a empreses gestores autoritzades.
  
Atés que, els nivells d'emissió de contaminants emesos a l'atmosfera, tant dels gasos evacuats sense aprofitament energètic com dels que ja han sofert tal aprofitament, no hauran de sobrepassar els límits establerts en el Decret 833/75 que desenvolupa la Llei 38/72 de protecció de l'ambient atmosfèric. Per a les combustions de gasoil, els límits d'emissió hauran de ser:
  
Opacitat: 2 (Bacharach) i 1 (Ringlemann).
  
Monòxid de carboni: 1.455 ppm.
  
Òxids de nitrogen (NO2): 300 ppm.
  
Partícules en suspensió: 150 Mg/Nm3
  
SO2, des de l'any 1980: 850 Mg/Nm3
  
Atés que el projecte examinat constitueix un dels supòsits fàctics en els que resulta preceptiva la formulació d'una Declaració d'Impacte Ambiental, prèvia a la resolució administrativa que s'adopte per a l'aprovació definitiva d'aquell, segons es desprenen de l'art. 5é de la Llei d'Impacte Ambiental i concordants del seu Reglament.
  
Atés que en l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que li són d'aplicació.
  
Atés que l'article cinqué del Decret 162/90, del 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental per a l'execució de la Llei 2/89, d'Impacte Ambiental, atribueix la competència a l'Òrgan Ambiental, per a la Declaració d'Impacte Ambiental dels projectes a què s'aplique aquesta Llei.
  
Atés que el Reglament Orgànic i Funcional de la Conselleria de Medi Ambient, aprovat mitjançant Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això i en ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Estimar acceptable, als sols efectes ambientals, el projecte d'instal·lació de Planta de Cogeneració a gasoil (amb un motor de 1.760 kW), promogut per Badenes Cogeneración, SL, per a l'empresa Envases Badenes, SL, ubicada en la c/ ?Los Valles- s/n a Sagunt (el Camp de Morvedre), en els termes que estableix l'Estudi d'Impacte Ambiental, Ampliació i el seu Annex i, sempre que, es complisquen les següents condicions:
  
1) L'oli usat dels sistemes de lubricació, els possibles vessaments, filtres, bateries usades, envasos buits, i en general qualsevol altra substància que puga ser catalogada com a residu tòxic i perillós, serà adequadament emmagatzemada i etiquetada, i lliurada a Gestor Autoritzat, segons la Llei 10/1998 de 21 d'abril de Residus.
  
2) Per ser productor de Residus Perillosos, l'empresa estarà subjecta a tot el que disposa la Llei 10/1998 de 21 d'abril de Residus. És a dir, inscriure's en el Registre de Xicotets Productors de RP's si produeixen menys de 10 Tm/any de RP's, o en cas de ser superior aqueixa quantitat sol·licitar l'Autorització com a Productor de RP's.
  
3) La present activitat, considerada en el catàleg d'activitats potencialment contaminants de l'atmosfera que s'indica en l'annex II del Decret 833/75, estarà a tot allò que s'ha disposat per a tals activitats en el títol VI del mencionat Decret (Règim especial d'activitats potencialment contaminants de l'atmosfera) i en l'Ordre de 18 d'octubre de 1976 sobre prevenció i correcció de la contaminació industrial de l'atmosfera.
  
4) Els nivells màxims d'emissió de contaminants a l'atmosfera que es garantiran de no superar, seran:
  
Opacitat: 2 (Bacharach) i 1 (Ringlemann)
  
Monòxid de carboni: 1.455 ppm
  
Òxids de nitrogen (NO2): 300 ppm
  
Partícules en suspensió: 150 Mg/Nm3
  
SO2, des de l'any 1980: 850 Mg/Nm3
  
Igualment, s'ha de garantir que els nivells d'immissió no superen el que estableix l'annex I del Decret 833/75 i la resta de legislació posterior que la modifique.
  
5) La ximenera d'evacuació i dispersió dels gasos en l'atmosfera disposarà de l'adequat orifici per a la realització de les preses de mostres, a fi d'efectuar els mesuraments d'autocontrol i control de les emissions exigides en la normativa, i d'una infraestructura fixa i segura que permeta l'accés als orificis. Així com, qualsevol altra prescripció continguda en l'Ordre de 18 d'octubre de 1976, sobre prevenció i correcció de la contaminació industrial.
  
6) L'activitat disposarà d'un llibre de registre per cada focus emissor de contaminants, segons el model que apareix en l'annex IV de l'Ordre de 18 d'octubre de 1976, sobre prevenció i correcció de la contaminació industrial, on s'anotaran tots els mesuraments periòdics d'autocontrol de les emissions a l'atmosfera.
  
7) Es portarà a terme el Programa de Vigilància Ambiental establit sobre les emissions a l'atmosfera i el soroll ambiental generat:
  
Efectuar mesuraments de les emissions de SO2, NO, NO2, CO CO2 i PST, realitzades per una entitat col·laboradora de l'administració a la posada en marxa i cada tres anys. I portar un autocontrol de les emissions una vegada cada any, anotant els resultats en el Llibre de Registre.
  
Efectuar mesuraments del soroll ambiental en la parcel·la de l'activitat realitzades per un centre qualificat a l'inici de l'activitat i una vegada cada any, per a comprovar si es compleixen els nivells màxims permesos i de no ser així, prendre les mesures correctores oportunes d'aïllament de l'activitat. Aquests mesuraments s'han de prendre en la parcel·la de l'activitat i en l'interior de vivendes o instal·lacions pròximes o confrontants.
  
Els resultats obtinguts dels controls efectuats i el dictamen donat per l'ECA o laboratori autoritzat relatiu a la suficiència de les mesures correctores de la contaminació projectades seran remesos a la Direcció General d'Educació i Qualitat Ambiental d'aquesta Conselleria
  
Segon
  
Notificar als interessats que contra la present resolució, per ser un acte de tràmit que no posa fi al procediment ni produeix indefensió, no cap cap recurs; sense perjudici d'utilitzar els mitjans que en defensa del seu dret estimen pertinents.
  
Tercer
  
Publicar en el Diari Oficial de la Generalitat Valenciana la present Declaració d'Impacte Ambiental, d'acord al que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.